Batalijo ô Czernihōw to je batalijo, co trwo ôd 24 lutego 2022 roku, za elymynt kijowskij ôfensywy w czasie ruskij inwazyje na Ukrajina. Ciōng zdarzyń. Piyrszo faza. Ô godzinie 03:27 24 lutego 2022 roku (piyrszy dziyń ruskij inwazyje na Ukrajina) hauptman i kopral ôd ruskij 11. Gwardyjskij Brygady Szturmowyj poddali sie Siyłōm Zbrojnym ôd Ukrajiny pod Czernihowym. W tym samym dniu, Ukrajina prawiyła, iże poddoł sie plutōn rozpoznawczy ôd ruskij 74. Brygady Strzylcōw Zmotoryzowanych. Ô godzinie 08:34 ukrajińsko armijo ôdparła atak ôd ruskich wojokōw we Czernihowie i zajōnła ruski sprzynt i dokumynta. Podle brytyjskigo Ministerstwa ôd Ôbrōny ruske siyły niy wydolyły zdobyć Czernihowa i zamiast tego ôbrały inkszo drōga do Kijowa, ôbmijajōnco miasto. Ukrajińske byamtry poinformiyrowali, iże Rusyjoki zmierzajōm w zajta Sedniowa i Semeniwki. Ô godzinie 14:25 (UTC 2) ruske Ministerstwo ôd Ôbrōny ôgłosiyło, iże ruske wojsko ôbtoczyło Czernihōw i poczyno ôblynżynie miasta. Drugo faza. 26 lutego ukrajińske siyły prawiyły, iże pokōnały ruske siyły, co prōbowały zajmnōńć miasto. Wojsko ukrajińske rzekōmo przejōnło pora tankōw ôd Rusyjokōw. Ukrajiński regyrōnek prawiōł tyż, iże ruske rakety BM-21 Grad bōły ciepniynte we lazaryty i przedszkola we Czernihowie, nale niyma to niyznoleżnie zweryfikowane. 27 lutego ukrajińske byamtry ôgłosiyły, iże ruske siyły poprzniyły szustami srogo tajla cyntrum ôd Czernihowa, w tym zniszczyły zabytkowe kino. Niyskorzij ruske siyły prawiyły, iże doimyntnie zaszperowały sztad.